<classify> Wizara ya Mambo ya Nje na Ushirikiano wa Afrika Mashariki imesema, hadi mwaka jana kiwango cha umasikini nchini kilikuwa kimepungua na kufikia asilimia 26.3Naibu Waziri wa Wizara hiyo, Dk. Suzan Kolimba amesema bungeni jijini Dodoma kuwa, lengo la Serikali ya Awamu ya Tano ni kuhakikisha Tanzania inafikia uchumi wa kati ikifikapo mwaka 2025. Ameyasema hayo kwenye kikao cha nane cha Bunge wakati anajibu swali la Mbunge wa Mtambile, Masoud Abdallah Salim.Mbunge huyo alitaka kufahamu Serikali imetathmini kiasi gani hali ya uchumi sanjari na kupungua kwa umasikini. Kwa mujibu wa Dk. Kolimba, Tangu Tanzania iwasilishe ripoti ya Mpango wa Kujitathimini Wenyewe APRM mwaka 2013 na kujadiliwa na wakuu wa nchi, Serikali imechukua hatua kukuza uchumi ili kupunguza umasikini wa wananchi.Ametaja hatua hizo kuwa ni pamoja na kutekeleza kwa vitendo azma ya kujenga uchumi wa viwanda unaoendelea kutengeneza fursa za ajira na kupunguza umasikini, kuimarisha ukusanyaji, usimamizi na matumizi sahihi ya mapato ya Serikali.Dk. Kolimba ametaja hatua nyingine kuwa ni kudhibiti ukwepaji kodi, kusambaza umeme vijijini, kujenga na kuboresha miundombinu, uwekezaji kwa kutoa elimu bure, kuongeza bajeti ya dawa, vifaa tiba na vitendanishi na kupitia upya sera na sheria ili kuweka mazingira mazuri ya uwekezaji.Amesema, tathmini ya Tanzania kupitia APRM ilifanywa katika maeneo manne ukiwemo usimamizi wa uchumi, utendaji wa mashirika ya biashara, siasa na demokrasia, na maendeleo ya jamii.Amewaeleza wabunge kuwa tathmini hiyo imebainisha changamoto katika usimamizi wa uchumi ikiwa ni pamoja na ukuaji uchumi usioendana na kupungua kwa umasikini na kukosekana kwa mfumo wa uwiano wa mapato yanayotokana na mikataba ya kiuchumi ya kimataifa.  <topic>: KITAIFA 